แนวโน้มหุ้นลุ้นขึ้นต่อตามน้ำมันดิบ
นักวิเคราะห์ฯคาดตลาดหุ้นไทยเช้านี้มีโอกาสขึ้นต่อ หลังราคาน้ำมันดิบยังปรับตัวสูงขึ้นแต่คงมีแรงขายสลับออกมาเป็นระยะ
18 ก.ค. 2555

นักวิเคราะห์ฯคาดตลาดหุ้นไทยเช้านี้มีโอกาสขึ้นต่อ หลังราคาน้ำมันดิบยังปรับตัวสูงขึ้นแต่คงมีแรงขายสลับออกมาเป็นระยะ
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์และกลยุทธ์การลงทุน บล.เคทีบี (ประเทศไทย) กล่าวว่า ตลาดหุ้นไทยเช้านี้มีโอกาสดีดตัวขึ้นต่อ หลังราคาน้ำมันดิบในตลาดโลกยังคงปรับตัวสูงขึ้น และจากแรงเก็งกำไรผลประกอบการของกลุ่มธนาคารพาณิชย์ ขณะที่ปัจจัยเสี่ยงเรื่องการเมืองในระยะสั้นนี้ก็ผ่อนคลายลง 
อย่างไรก็ตาม คาดว่าจะมีแรงขายทำกำไรสลับออกมาเป็นระยะๆ เนื่องจากตลาดฯปรับตัวเพิ่มขึ้นมา 3 วันติดต่อกันแล้ว ประกอบกับถ้อยแถลงของเบน เบอร์นันเก้ ประธานธนาคารกลางสหรัฐ (เฟด) ต่อรัฐสภาฯเมื่อช่วงค่ำวานนี้ ก็ไม่ได้มีการส่งสัญญาณที่จะประกาศใช้มาตรการ QE3 หรือมาตราการกระตุ้นเศรษฐกิจครั้งใหม่ เพียงแต่ระบุว่าเฟดพร้อมที่จะผ่อนคลายด้านการเงินมากกว่านี้หากจำเป็น พร้อมให้กรอบการเคลื่อนไหวที่ 1,220-1,230 จุด